จ.ประจวบคีรีขันธ์ เร่งพัฒนาแหล่งท่องเที่ยวที่มีศักยภาพทุกอำเภอเพื่อกระจายนักท่องเที่ยวจากหัวหิน พร้อมผลักดันจุดผ่อนปรนพิเศษด่านสิงขรเป็นจุดผ่านแดนถาวร เพิ่มมูลค่าเศรษฐกิจการค้าตามแนวชายแดน
นายพัลลภ สิงหเสนี ผู้ว่าราชการจังหวัดประจวบคีรีขันธ์ เปิดเผยว่า ในปีงบประมาณ 2562 จังหวัดได้วางแนวทางขับเคลื่อนโครงการตามแผนยุทธศาสตร์การพัฒนาจังหวัด จำนวน 22 โครงการ 69 กิจกรรม งบประมาณรวมกว่า 223 ล้านบาท โดยด้านการส่งเสริมการท่องเที่ยวจะเน้นการพัฒนาแหล่งท่องเที่ยวที่มีศักยภาพเพื่อกระตุ้นให้นักท่องเที่ยวเดินทางไปยังทุกอำเภอไม่กระจุกตัวเฉพาะที่อำเภอหัวหิน เพื่อสร้างรายได้ให้ประชาชนในทุกพื้นที่ พร้อมการเสริมสร้างความเข้มแข็งให้หมู่บ้านชุมชนที่อยู่ในแนวเส้นทางโครงการพัฒนาการท่องเที่ยวเลียบชายฝั่งทะเลตะวันตก หรือโครงการไทยแลนด์ริเวียร่า เร่งปรับปรุง พัฒนาสถานที่ สินค้าชุมชนให้พร้อมต้อนรับนักท่องเที่ยว การผลักดันจุดผ่อนปรนพิเศษด่านสิงขรเป็นจุดผ่านแดนถาวรเพื่อเพิ่มมูลค่าเศรษฐกิจการค้าชายแดนจากการค้า การลงทุน และการท่องเที่ยว ขณะที่ในด้านการเกษตรจะเน้นให้เกษตรกรนำนวัตกรรมมาใช้ในการลดต้นทุนเพิ่มผลผลิต รวมทั้งการสร้างองค์ความรู้ให้รู้จักวิธีการแปรรูปเพิ่มมูลค่าสับปะรดและมะพร้าวพืชเศรษฐกิจสำคัญของจังหวัดเพื่อแก้ปัญหาด้านราคาในระยะยาว